G. Gál, poslanec: (2005-11-09):
Vážené kolegyne, vážení kolegovia, dovoľte, aby som predniesol pozmeňujúci návrh k ústavnému zákonu, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov. Predmetný pozmeňujúci návrh predkladám z dôvodu, keď sme prijali ten pôvodný, prapôvodný zákon o výkone funkcií verejných funkcionárov, o ochrane verejného záujmu, tak už pri začiatku aplikácie tohto zákona sme videli, že sú tam určité nedostatky. Tento pozmeňujúci návrh z rúk poslancov Národnej rady má ambíciu tieto nedostatky odstrániť. No udalosti posledných dní nám ukázali, že predsa len sú tam ďalšie otázky, ktoré nie sú riešené aj touto predloženou novelou, ktoré vyvolajú v očiach verejnosti rozpaky, a treba zaviesť jasné a čisté pravidlá pre verejných funkcionárov, aby vedeli, čoho sa majú držať, keď sa ujímajú funkcie. Predmetný pozmeňujúci návrh vlastne len dopĺňa ten pôvodný článok odsek 2, a to dopĺňa to v tom smere, že nadobúdať majetok od osôb uvedených v odseku 2 písmeno c), čiže štát, obec, vyššie územné celky atď., nebude možné takýto majetok prenajímať, nebude možné u týchto osôb sa uchádzať o nejakú zákazku alebo nejakú dodávku pri verejnom obstarávaní a nebude možné sa uchádzať o dotácie, príspevky zo štátneho rozpočtu alebo z rozpočtu obcí, alebo z rozpočtu Európskej únie, proste z verejných zdrojov. Striktnejšie tento návrh bude zaobchádzať s členmi vlády. Ministri a štátni tajomníci nielenže nebudú môcť sa sami zúčastňovať na týchto zákazkách alebo prenajímať majetok, ako som už uviedol, ale nebudú môcť to robiť ani im blízke osoby. Aby som urobil aj formálne zadosť rokovaciemu poriadku, tak prečítam celý pozmeňujúci návrh. Za bod 2 sa vkladá nový bod číslo 3, ktorý znie: 3. Čl. IV ods. 2 znie: „(2) Verejný funkcionár sa musí pri výkone svojej funkcie zdržať všetkého, čo môže byť v rozpore s týmto ústavným zákonom. Na tento účel verejný funkcionár nesmie a) využívať svoju funkciu, právomoci z nej vyplývajúce a informácie nadobudnuté pri jej výkone alebo v súvislosti s jej výkonom na získavanie výhod vo svoj prospech, v prospech jemu blízkych osôb ani iných fyzických osôb alebo právnických osôb; to sa nevzťahuje na činnosť alebo úlohu, ktorá vyplýva verejnému funkcionárovi z výkonu jeho funkcie; b) žiadať dary, prijímať dary, navádzať iného na poskytovanie darov alebo získavať iné výhody v súvislosti s výkonom svojej funkcie; to sa nevzťahuje na dary poskytované zvyčajne pri výkone verejnej funkcie alebo dary poskytované na základe zákona; c) sprostredkúvať pre seba, blízku osobu, pre inú fyzickú osobu alebo právnickú osobu okrem prípadu, ak to pre verejného funkcionára vyplýva z výkonu jeho verejnej funkcie, obchodný styk so 1.	štátom, 2.	obcou, 3.	vyšším územným celkom, 4.	štátnym podnikom, štátnym fondom, s Fondom národného majetku Slovenskej republiky alebo inou právnickou osobou zriadenou štátom, 5.	rozpočtovou organizáciou alebo príspevkovou organizáciou zriadenou obcou, 6.	rozpočtovou organizáciou alebo príspevkovou organizáciou zriadenou vyšším územným celkom alebo 7.	inou právnickou osobou s majetkovou účasťou štátu, Fondu národného majetku Slovenskej republiky, obce alebo vyššieho územného celku; d) nadobúdať majetok od osôb uvedených v písm. c) bod 1 až 7, e) prenajímať majetok od osôb uvedených v písm. c) bod 1 až 7, f) uzatvoriť zmluvu o tichom spoločenstve alebo nadobúdať akcie na doručiteľa inak ako dedením, g) používať svoju osobu, svoje meno a priezvisko, svoju podobizeň, obrazovú snímku, záznam svojho hlasu alebo svoj podpis na reklamu, h) používať symboly spojené s výkonom svojej funkcie na osobný prospech, i) zúčastniť sa verejného obstarávania, ktorého obstarávateľom je osoba podľa osobitného predpisu (odkaz na odsek 4 § 1 a 2 zákona č. 523/2003 Z. z.); j) uchádzať sa o dotáciu, príspevok, nenávratný finančný príspevok alebo inú formu pomoci zo štátneho rozpočtu, z rozpočtu vyššieho územného celku, z rozpočtu obce alebo z rozpočtu fondov Európskej únie na podnikateľské účely. (3) Ustanovenia ods. 2 písm. d), e), i) a j) sa vzťahujú aj na osoby blízke osôb uvedených v čl. 2 ods. 1. písm. c) a písm. k) a na právnické osoby, v ktorých sú osoby uvedené v čl. 2 ods. 1. písm. c) a písm. k) a jemu blízke osoby spoločníkom, štatutárnym orgánom alebo členom štatutárneho orgánu, členom riadiaceho, kontrolného alebo dozorného orgánu.“ To je všetko, ďakujem za pozornosť.